**Az előterjesztést megtárgyalta:**

* Gazdasági és Városstratégiai Bizottság

 **A határozati javaslatot törvényességi**

 **szempontból megvizsgáltam:**

 **/: Dr. Károlyi Ákos :/**

 **jegyzői feladatokat ellátó aljegyző**

**E L Ő T E R J E S Z T É S**

# Szombathely Megyei Jogú Város Közgyűlésének 2015. június 18-i ülésére

# Javaslat

**a „Szombathely intermodális közösségi közlekedési csomópont létesítése” című projekt keretében készült részletes megvalósíthatósági tanulmánnyal kapcsolatos döntések meghozatalára**

Szombathely Megyei Jogú Város Önkormányzata 224 612 000,- Ft vissza nem térítendő európai uniós támogatás odaítéléséről szóló szerződést írt alá 2013. márciusában a Közlekedés Operatív Program keretében. A nyertes pályázat megvalósítása során szakértői csoport készítette el az intermodális közösségi közlekedési csomópont részletes megvalósíthatósági tanulmányát és költség-haszon elemzését.

Szombathely Megyei Jogú Város Hosszú Távú Településfejlesztési Koncepciója és Integrált Településfejlesztési Stratégiája 1. számú akcióterülete a Városközpont, amelynek fontos eleme az Intermodális Központ tervezett területe.

A Közlekedésfejlesztési program egyik alprogramja az Intermodális Csomópont (továbbiakban IMCS) kialakítása, amely a kötöttpályás közlekedési mód és a helyi közösségi közlekedési rendszer összekapcsolása és összehangolása érdekében a városközponti vasútállomás környezete fejlesztésével, hiányzó városszerkezeti jelentőségű közúthálózati elemekkel együtt valósulhat meg.

Szombathely Megyei Jogú Város Önkormányzata hosszú távú céljai között szerepel egy intermodális közösségi közlekedési csomópont létrehozása több közösségi közlekedési ág (vasút, autóbusz, kerékpár) összekapcsolásával Szombathelyen. Az elképzelések szerint az új közlekedési központ a Vasútállomás közelében kerülne kialakításra.

Az intermodális központ kialakítását célzó – tervezetten a 2014-20-as EU-s pénzügyi ciklusban benyújtandó – későbbi pályázat sikere érdekében készíttette el a város a későbbi pályázati dokumentáció alapdokumentumát, egy e tárgyban készülő szakmai anyagot, a megvalósíthatósági tanulmányt.

A tanulmány olyan új intermodális csomópont kialakításának lehetőségét vizsgálja, amely optimálisan hasznosítja az intermodális csomópont számára rendelkezésre álló területeket, minőségi változást hoz a belváros alapvetően gyalogos és kerékpáros forgalomra szervezett életében, lehetővé teszi a jelenleg túlterhelt, és szűk keresztmetszetet okozó buszpályaudvar kedvezőbb kapacitással, új helyszínen való kialakítását, korszerű információs kapcsolatot biztosít a vasúti, helyi és helyközi autóbuszos forgalomban résztvevőknek, ugyanakkor biztosítja azok kulturált átszállási, várakozási, megállási feltételeit is.

A tanulmánnyal kapcsolatos döntési folyamat kétlépcsős volt, elsőként a szakértők által elkészített alternatívákról volt lehetősége dönteni az önkormányzatnak, majd a kiválasztott változatot dolgozta tovább a tanulmány készítő.

Az elkészült megvalósíthatósági tanulmányt a vonatkozó eljárásrend értelmében a Nemzeti Fejlesztési Minisztérium Közlekedési Programokért Felelős Helyettes Államtitkársága részletes tartalmi vizsgálatot követően 2015. május 13-án jóváhagyta.

A tervezett intermodális csomópont tervezői konzorcium által javasolt műszaki tartalma az alábbiak szerint alakul:

Az intermodális csomópont a Vasút utca – Semmelweis I. utca – Nádasdy F. utca – Szelestey L. utcai tömb belsejében kerül kialakításra olyan módon, hogy az Éhen Gyula téri, a Szelestey L.u-i és a Nádasdy F.u-i lakóépületek határolják délről, míg északról a Vasút u.-Semmelweis I.u-i ingatlanokon továbbra is zavartalan működés biztosítható.

Az Intermodális csomópontot a Vasút utca felől illetve a Semmelweis I. u. – Nádasdy u-i csomópont felől lehet közúton elérni. Ez utóbbi kereszteződés öt ágú körforgalmú csomóponttá épül át, a forgalom megfelelő kapacitásának biztosítása érdekében.

Az új IMCS mind a helyi, mind a helyközi autóbusz állomás funkcióját ellátja, egyúttal áttelepítve az Ady Endre térről és az Éhen Gyula térről a közforgalmú közlekedési végállomásokat. A helyszínrajzi kialakítás lehetővé teszi, hogy a helyi és helyközi buszok és a vasút között jelentkező jelentős utasáramlás a lehető legközelebb kerüljön egymáshoz, mindez egymásnak szerves részét alkotva.

Az intermodális csomópont felvételi épülete, az Éhen Gyula tér északi oldalán lévő lakótömb mellett, annak északi oldalán kerül kialakításra, ahova a tervezett gyalogos- kerékpáros aluljáró közvetlen kapcsolatot biztosít a vasúti peronokkal. A tervezett IMCS épületben vasúti és buszjegyek árusítására is van lehetőség. A földszinti terület az utasforgalom számára nyújt kellemes várakozást az induló járatokhoz, míg az emeleti részen az autóbusz állomás üzemi funkciói kaptak helyet. Az építmény kizárólag a közösségi közlekedést szolgálja ki. A meglévő műemléki vasúti felvételi épületében az utasforgalmi (várócsarnok, jegyértékesítés) és üzemi funkciók továbbra is megmaradnak. Ezen területekkel, funkciókkal együttműködni képes a tervezett intermodális csomópont.

Az új autóbusz állomáson 29 db szóló és 4 db csuklós indulóállás épül, további 3 db szóló busz részére kerül kialakításra félreállási lehetőség. A járművek csúcsidőn kívüli félreállására a Söptei utcában lesz lehetőség, a volt laktanya területének déli oldalán, az intermodális csomóponttól kb 600 m távolságra. Az éjszakai tárolás azonban továbbra is az ÉNYKK Zrt. Körmendi úti telephelyén történik.

Az intermodális csomópont legfőbb funkciója a közlekedési formák közti legoptimálisabb, legkényelmesebb, leggyorsabb átjárhatóság biztosítása. Ezt segíti az új gyalogos és kerékpáros aluljáró létesítése a vasúti felvételi épület bal oldalán, és biztosítja a közvetlen akadálymentes kapcsolatot a vasúti peronokkal, a buszpályaudvarral, az Éhen Gyula térrel, illetve a vasút túloldalán lévő lakott (Éhen Gy. lakótelep) és ipari területekkel. A gyalogos-kerékpáros aluljáró GYSEV földhivatali területére eső szakasza a GYSEV megbízásából készülő Szombathely vasúti csomópont modernizálása projekt része, melyhez kapcsolódik jelen IMCS projektelem, az intermodalitást biztosító buszállomáshoz és IMCS épülethez vezető kijáratok, illetve az északkeleti oldalon a Sas utcára való kikötés. A tervezett intermodális központ a Nádasdy Ferenc utcáról is elérhető a gyalogosok részére, ahol a buszállások és a tervezett IMCS épület, majd pedig az aluljárón keresztül a vasúti peronok is könnyen, akadálymentesen elérhetők, biztosítva az intermodalitást az egyes közlekedési módok között.

A MÁV felvételi épülete előtt, az Éhen Gyula téren városi tér kerül kialakításra, az intermodális csomóponthoz kapcsolódó K+R, autóbusz leszállóhely, továbbá taxi állások és mozgáskorlátozott parkolók (3 db) kialakításával. Az intermodális csomópont két területén összesen 150 férőhelynek megfelelő fedett B+R kerékpárparkoló is helyet kapott.

A közforgalmú eszközökre történő átszállás megkönnyítése érdekében, közvetlenül az IMCS központ északi oldalán 172 férőhelyes (ebből 6 mozgáskorlátozott) felszíni P+R parkoló kerül kialakításra, amelynek megközelítése a Vasút utcáról lehetséges. A P+R parkoló egyaránt biztosítja a vasúttal és a busszal közlekedők számára a parkolási lehetőséget, mely az helyszínrajzi kötöttségeket figyelembe véve a lehető legközelebb került elhelyezésre a pályaudvarokhoz. További parkolók létesülnek az Éhen Gyula téren, a Szelestey L. u. és Széll Kálmán utca között lévő lakóépület előtt.

Az új Intermodális csomópont megköveteli a közlekedési rendszereket segítő intelligens fejlesztéseket (ITS) is. Az utastájékoztatás fejlesztése során az intermodális csomópont utasforgalommal érintett főbb helyein egységes hangos (akusztikus) és képi (vizuális) tájékoztatási rendszer kerül kialakításra. Jelen fejlesztés keretén belül 3 db kültéri, és 3 db beltéri nagyméretű összesítő dinamikus vizuális kijelző kerül elhelyezésre. Az autóbusz indító állásoknál vizuális kijelzők segítik a tájékozódást. A rendszer kialakítása a GYSEV Zrt. és az ÉNYKK Zrt. bevonásával történik, illeszkedve a már meglevő és meghagyandó utastájékoztatási rendszerekhez (a vasútnál, valamint a GPS alapú buszos rendszer kapcsán).

A tervezett fejlesztési területen, a kritikus helyeken (IMCS épület, buszállomás, aluljáró, parkolók, kerékpártárolók) a projekt keretében kamerás biztonságtechnikai megfigyelés kialakítása is történik.

A megújuló vasútállomás előtti környezetben és az új Intermodális csomópont zajterhelésének mérséklése érdekében, a környező lakóépületek védelme okán, számos helyen zöldterületek épülnek, és növénytelepítésekre kerül sor.

Időközben elkészültek  az új városfejlesztési dokumentumok (Hosszú távú településfejlesztési koncepció és Integrált Településfejlesztési Stratégia) is. Ezen városfejlesztési szakmai anyagok és a részletes megvalósíthatósági tanulmány együttes előfeltételei annak, hogy a 2014-2020-as időszakban az intermodális központ kivitelezésére vonatkozó pályázat kerüljön benyújtásra.

A Megvalósíthatósági Tanulmány anyaga a nagy terjedelemre való tekintettel papír alapon nem kerül kiküldésre. Elektronikus elérhetősége:

[http://www.szombathely.hu/onkormanyzat/e-kozgyules\_e-bizottsag/e kozgyules\_aktualis/](http://www.szombathely.hu/onkormanyzat/e-kozgyules_e-bizottsag/e%20kozgyules_aktualis/)

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. június „…….”**

 **/: Dr. Puskás Tivadar :/**

**HATÁROZATI JAVASLAT**

**……./2015. (VI. 18.) Kgy. sz. határozat**

# Szombathely Megyei Jogú Város Közgyűlése a „Javaslat a „Szombathely intermodális közösségi közlekedési csomópont létesítése” című projekt keretében készült részletes megvalósíthatósági tanulmánnyal kapcsolatos döntés meghozatalára” című előterjesztést megtárgyalta, és a megvalósíthatósági tanulmány mellékletben bemutatott tartalmát jóváhagyja.

1. A Közgyűlés felkéri a polgármestert, hogy az intermodális csomópont megvalósítása érdekében a finanszírozási lehetőségeket vizsgálja meg, és rendelkezésre álló lehetőség esetén erről tájékoztassa a Közgyűlést.

**Felelősök:** Dr. Puskás Tivadar, polgármester

Illés Károly, alpolgármester

 Dr. Károlyi Ákos, jegyzői feladatokat ellátó aljegyző

(A végrehajtás előkészítéséért:

Szakály Szabolcs, a Városfejlesztési és Projekt Kabinet vezetője)

**Határidők:** azonnal